CELEX: 62007TN0002
Language: sk
Date: 2007-01-02 00:00:00
Title: Vec T-2/07: Žaloba podaná 2. januára 2007 – Španielsko/Komisia

10.3.2007   
            
            
               SK
            
            
               Úradný vestník Európskej únie
            
            
               C 56/31
            
         Žaloba podaná 2. januára 2007 – Španielsko/Komisia
   (Vec T-2/07)
   (2007/C 56/61)
   Jazyk konania: španielčina
   Účastníci konania
   
      Žalobca: Španielske kráľovstvo (v zastúpení: J. M. Rodríguez Cárcamo)
   
      Žalovaná: Komisia Európskych spoločenstiev
   Návrhy žalobcu
   
               —
            
            
               zrušiť rozhodnutie K(2006)5102 z 20. októbra 2006, ktorým sa znižuje príspevok z Kohézneho fondu pre skupinu projektov č. 2001 ES 16 C PE 050 (sanačná činnosť v povodí Júcar 2001 – skupina 2),
            
         
               —
            
            
               zaviazať žalovanú na náhradu trov konania.
            
         Žalobné dôvody a hlavné tvrdenia
   Táto žaloba smeruje proti rozhodnutie Komisie K (2006) 5102 z 20. októbra 2006, ktorým sa znižuje príspevok z Kohézneho fondu pre skupinu projektov č. 2001 ES 16 C PE 050 vytvorenú v Španielsku a označenú ako „sanačná činnosť v povodí Júcar 2001 – skupina 2“.
   Ide o skupinu celkovo troch rozdielnych projektov, ktorým bola priznaná pomoc vo výške 11 266 701 eur a ktorá bola znížená napadnutým rozhodnutím o 1 900 281 eur.
   Na podporu svojich návrhov žalobca uvádza neprávny a nejasný výklad smernice 93/37/EHS (1) jednak v súvislosti s kritériom skúsenosti (článok 30 ods. 1 a 2) a jednak v súvislosti s použitím systému priemernej ceny (článok 30 ods. 1).
   Pokiaľ ide o zahrnutie kritéria skúsenosti medzi kritériá hodnotenia ponúk, ktoré nie sú výslovne upravené uplatniteľnou právnou úpravou, Španielske kráľovstvo tvrdí, že judikatúra Spoločenstva túto možnosť pripúšťa a že zvolenie tohto kritéria nepredstavuje vážne a zjavné porušenie právneho poriadku Spoločenstva a v každom prípade zodpovedá ospravedlniteľnému nesprávnemu právnemu posúdeniu, ktoré možno odôvodniť nejasnosťou dotknutého ustanovenia.
   Ďalej žalobca popiera, že by zvolenie systému priemernej ceny, využitého pri analýze ekonomicky najvýhodnejšej ponuky pri projektoch, ktoré boli predmetom verejného obstarávania, porušilo zásadu rovnosti zaobchádzania na úkor nižších ponúk v porovnaní s vyššími ponukami.
   Subsidiárne sa žalobca tiež odvoláva na nezákonnosť článku H ods. 2 prílohy II nariadenia (ES) č. 1164/94 (2), pre porušenie zásady legitímnej dôvery a právnej istoty, a pokiaľ ide konkrétne o zmluvu č. 2000/GV/2005, žalobca sa odvoláva na porušenie zásady proporcionality, ako aj na porušenie článku 19 smernice č. 93/37, už citovanej.
   
      (1)  Smernica Rady 93/37/EHS zo 14. júna 1993 o koordinácii postupov verejného obstarávania prác (Ú. v. ES L 199, 9.8.1993, s. 54; Mim. vyd. 06/002, s. 163).
   
      (2)  Nariadenie Rady (ES) č. 1164/94 zo 16. mája 1994, ktorým sa zriaďuje kohézny fond (Ú. v. ES L 130, 25.5.1994, s. 1; Mim. vyd. 14/001, s. 9).